เงินบาทสัปดาห์หน้ายังผันผวน กรอบ 33.20-33.50
ค่าเงินบาทปิดตลาดเย็นนี้ (22 พ.ค.) ที่ระดับ 33.34/37 บาท/ดอลลาร์ จากช่วงเช้าที่เปิดตลาดที่ระดับ 33.43/45 บาท/ดอลลาร์
22 พ.ค. 2558

นักบริหารเงินเปิดเผยถึงค่าเงินบาทปิดตลาดเย็นนี้ (22 พ.ค.) ที่ระดับ 33.34/37 บาท/ดอลลาร์ จากช่วงเช้าที่เปิดตลาดที่ระดับ 33.43/45 บาท/ดอลลาร์
“วันนี้เงินบาทค่อนข้างผันผวน โดยระหว่างวันทำ high สุดที่ระดับ 33.44/ดอลลาร์ บาท และทำ low สุดที่ระดับ 33.33 บาท/ดอลลาร์ วันนี้ตัวเลขเศรษฐกิจของสหรัฐออกมาไม่ค่อยดี เช่น ตัวเลขยอดขายบ้านมือสอง และดัชนีผู้จัดการฝ่ายจัดซื้อ (PMI) ภาคการผลิต” นักบริหารเงินกล่าว
ขณะที่คาดว่า สัปดาห์หน้าการเคลื่อนไหวของเงินบาทมีโอกาสเป็นไปได้ทั้ง 2 ทิศทาง คืออ่อนค่าและแข็งค่า โดยการอ่อนค่าจะมาจากที่เข้าสู่ช่วงปลายเดือน จึงทำให้มีความต้องการซื้อดอลลาร์มากขึ้น ส่วนเหตุที่แข็งค่า อาจเกิดจากการที่ประธานธนาคารกลางสหรัฐ (FED) จะออกมาแถลงแนวโน้มเศรษฐกิจสหรัฐ ซึ่งนักลงทุนต่างรอดูเพื่อประเมินความชัดเจนเรื่องที่เฟดจะปรับขึ้นดอกเบี้ย โดยคาดว่าเงินบาทสัปดาห์หน้าจะเคลื่อนไหวอยู่ในกรอบ 33.20-33.50 บาท/ดอลลาร
 
ที่มา: สำนักข่าวอินโฟเควสท์